คาดนโยบายอัตราดอกเบี้ยไทยยังไม่เปลี่ยนในการประชุมรอบแรกของปี 2553
โพสต์ทูเดย์-ศูนย์วิจัยกสิกรไทย คาดการณ์ กนง.คงอัตราดอกเบี้ยนโยบายไว้ที่ 1.25% ในการประชุมวันที่ 13 ม.ค. เนื่องจากต้องประคับประคองเศรษฐกิจให้ฟื้นตัวอย่างมีเสถียรภาพต่อไป
8 ม.ค. 2553

โพสต์ทูเดย์-ศูนย์วิจัยกสิกรไทย คาดการณ์ กนง.คงอัตราดอกเบี้ยนโยบายไว้ที่ 1.25% ในการประชุมวันที่ 13 ม.ค. เนื่องจากต้องประคับประคองเศรษฐกิจให้ฟื้นตัวอย่างมีเสถียรภาพต่อไป
บริษัท ศูนย์วิจัยกสิกรไทย ประเมินทิศทางการประชุมคณะกรรมการนโยบายการเงิน (กนง.) ในวันที่ 13 ม.ค. นี้ ซึ่งเป็นการประชุมรอบแรกของปี 2553 โดยมองว่า กนง. คงจะมีมติให้ยืนอัตราดอกเบี้ยซื้อคืนพันธบัตรระยะ 1 วัน (ดอกเบี้ยนโยบาย) ไว้ที่ 1.25% ตามเดิม แม้ว่าเครื่องชี้เศรษฐกิจไทยจะปรับตัวไปในทิศทางที่เป็นบวกมากขึ้น แต่เส้นทางการฟื้นตัวของเศรษฐกิจไทยที่ยังมีแนวโน้มต้องเผชิญกับปัจจัยท้าทายอีกหลายประการ เมื่อชั่งน้ำหนักกับความเสี่ยงด้านเงินเฟ้อ ที่แม้จะเริ่มมีแนวโน้มก่อตัวขึ้น แต่ส่วนใหญ่เป็นผลจากปัจจัยเรื่องฐานเปรียบเทียบ และแรงกดดันที่มาจากทางด้านอุปทานเป็นหลัก  
ทั้งนี้ การดำเนินนโยบายอัตราดอกเบี้ยผ่อนคลายที่ระดับต่ำของ กนง. ควบคู่กับการใช้จ่ายของภาครัฐผ่านกรอบงบประมาณขาดดุลและภายใต้แผนปฏิบัติการไทยเข้มแข็ง น่าจะยังคงเป็นสิ่งที่จำเป็นสำหรับการประคับประคองให้เศรษฐกิจไทยสามารถฟื้นตัวขึ้นได้อย่างมีเสถียรภาพ
อย่างไรก็ดี ทิศทางอัตราดอกเบี้ยในตลาดการเงิน พบว่า สถาบันการเงินอาจยังมีแนวโน้มที่จะนำเสนอผลิตภัณฑ์เงินออมพิเศษที่ให้ผลตอบแทนจูงใจออกมาอย่างต่อเนื่อง เพื่อรักษาฐานลูกค้าและต่ออายุผลิตภัณฑ์เดิมที่กำลังทยอยสิ้นสุดอายุโครงการลง แต่การปรับขึ้นอัตราดอกเบี้ยเป็นการทั่วไปของสถาบันการเงินอาจจะยังไม่เกิดขึ้น จนกว่าจะเห็นแนวโน้มการฟื้นตัวอย่างชัดเจนของความต้องการสินเชื่อของภาคธุรกิจเอกชน
ขณะเดียวกัน แรงกดดันเงินเฟ้อในประเทศที่มีแนวโน้มก่อตัวขึ้น กอปรกับการระดมเงินเพื่อใช้จ่ายของรัฐบาลภายใต้กรอบนโยบายงบประมาณขาดดุลและแผนปฏิบัติการไทยเข้มแข็ง ก็อาจผลักดันให้อัตราผลตอบแทนพันธบัตรโดยเฉพาะประเภทระยะยาวมีแนวโน้มปรับตัวสูงขึ้นในระยะถัดไป